Papersnake/gushiwen huggingface dataset:
惜秋华•秋思次彭金粟韵
沈谦（清代）

暝色沉山，正帘子、斜开灯儿未炙。俯首凝思，无聊指甲空剔。

一年几个中秋，夜酝酿暮云如墨。岑寂。愁人断送、要这般天色。

帐底馀香息。甚柔情一段，浪作经年忆。还似伤春卧病，看朱成碧。

乱蛩更助凄凉，渐闻疏雨梧桐滴。通夕。怎比得、镜潮镜汐。
书驿壁
朱应登（明代）

羌陇西来秋事非，长安东望渺庭闱。十年故国悲游子，九月寒砧感授衣。

返照入林戎马急，阴云接地雁鸿稀。莫愁绝塞终难据，闻道中原未解围。
赠杨尉纯甫
强至（宋代）

君家茂族出关西，壮气长干万丈霓。
斥鷃羡鹏舒海翼，驽骀观骥骋霜蹄。
诗才多慕谪仙逸，宦绪犹嫌梅福低。
千里霄程方策足，莫云今日是卑栖。
灵山寺
王安石（宋代）

灵山名谁自，波涛截孤峰。
何夫佛子住，四面凭危空。
折椽与裂瓦，委弃填西东。
库廊行抑首，居者莽谁容。
吾舟维其侧，落日生秋风。
瞰崖聊寄目，万物极纤穠。
震荡江海思，洗涤堙郁中。
胡为嬉游人，过此无留踪。
景岂龙游殊，盛衰浩无穷。
吾闻世所好，楼殿浮青红。
那知山水乐，岂在豪华宫。
世好□变尔，感激难为工。
青玉案（送张伯修赴宣府）
吴泳（宋代）

玉骢已向关头路。待携取、功名去。慷慨不歌桃叶渡。囊书犹在，剑花未落，富有经纶处。

从军缅想当年赋。纵局局翻新只如许。但恐归来秋色暮。薰炉茗碗，葵根瓠叶，落莫灯前雨。
望越怀亲
葛天民（宋代）

高帝陵边我故庐，白云惨淡带苍梧。
归心政与江流动，更着青山隔岸呼。
沿檄涧上将回呈元立
韩淲（宋代）

一夜西风入南涧，便作秋声无畔岸。萧萧凉气梦初回，不奈离愁送游宦。

人生义命当乐天，倒睨钟鼎初悠然。明发分手莫惆怅，他年看我栖林泉。
沙鲲渔火
褚禄（清代）

连冈相接聚沙汀，掩映渔舟点点萤。风定碧波明远火，光摇寒影落疏星。

莫疑沧海鲛人泪，翻讶乾坤柳絮萍。惊起苍龙眠不稳，欲燃犀角烛奇形。
塞翁失马
刘安（两汉）

近塞上之人，有善术者，马无故亡而入胡。人皆吊之，其父曰：“亡何遽不为福乎？”居数月，其马将胡骏马而归。人皆贺之，其父曰：“亡何遽不能为祸乎？”家富良马，其子好骑，堕而折其髀。人皆吊之，其父曰：“亡何遽不为福乎？”居一年，胡人大入塞，丁壮者引弦而战。近塞之人，死者十九。亡独以跛之故，父子相保。故福之为祸，祸之为福，化不可及，深不可测也。
田园幽兴六首 其五
林大钦（明代）

黄鹤不可招，蓬海事多遥。青门聊种树，白日结云谣。

道悠心莫染，迹杳意弥超。千秋风雅意，兹以永今朝。
礼香山汤禅师
释绍昙（宋代）

寂寞空山宴坐时，千钧重寄一丝危。
直饶双眼频开合，著处由来不自知。
和区觉生观察游剑潭韵
白良骥（清代）

波流旋不定，神物昔飞腾。遗迹寻荒寺，禅心證野僧。

藏形辞玉匣，馀气露圭棱。明月空潭夜，寒光彻底澄。
葡萄
唐彦谦（唐代）

金谷风露凉，绿珠醉初醒。珠帐夜不收，月明堕清影。
客中
张楫（清代）

绛唇花不语，青眼柳初眠。尘去寻芳马，香来载酒船。

归期仍雁后，野兴已鸥边。惆怅无家客，春风又一年。
春夜梦中得观与心为度身将世作仇一联既觉而
释文珦（宋代）

高人持远流，净行在林丘。
观与心为度，身将世作仇。
不曾过午食，常满六时修。
苦海人求度，师应驾法舟。
宛转歌 其二
陈绍文（明代）

晓将暾，银河澹没痕。金凤翠鬟乍分拆，缕祷香玉谁为温。

歌宛转，宛转伤别离。愿为觿与䚢，进退恒相随。
宝严寺
王伯广（宋代）

平湖镜净中，背贴青峰峦。
去郭二十里，金碧辉波澜。
是曰宝华境，万象郁以盘。
壮哉窣堵坡，一瞰天地宽。
谁怀堕尘鞅，几欲招飞鸾。
我生眇何能，山水情所安。
扁舟几来斯，不为开愁端。
意到自行乐，樽酒那追欢。
何时结青莲。超适心外观。
尘迹身两忘，浩然天地间。
成都书事百韵
薛田（宋代）

混茫丕变造西阡，物象熙熙被一川。
易觉锦城销白日，难歌蜀道上青天。
云敷牧野耕桑雨，柳拂旗亭市井烟。
院锁玉溪留好景，坊题金马促繁弦。
风流辅席堆红豆，潇洒门庭映碧鲜。
表状屡言同颖穗，敕书频奖竝生莲。
旋科杞树炊香稻，剩种豌巢沃晚田。
仁宅不隳由政立，议闱无取任情迁。
民知礼逊蚕丛后，俗尚奢华邃古先。
绕郭波涛来浩浩，归期岐路去绵绵。
乍回黑水将成道，潜到青羊恐遇仙。
靓女各攻翻样绣，祛商兼制砑绫牋。
垆边泛蚁张裙幄，江上鸣鼍簇彩船。
石笋崚嶒衙对峙，琴台恢阔寺相连。
群葩艳里珍禽语，百草香中瑞兽眠。
喜处必臻尤儜望，胜游争倦更迁延。
早荷叶底蹲鸱伏，椶树梢头乱蝶穿。
鹺发牢盆浑弃卤，铁资圜法免鉟铅。
丰饶物态甯殊越，美丽姝姬酷类燕。
西海号雄彰传纪，南康辞健积铭镌。
良工手技高容学，妙隐丹方祕不传。
倚剑灵关凌绝顶，梦刀孤垒削危巅。
金华巷陌遗三品，石镜伽蓝露一拳。
信落荆州随鼓枻，检颁芝阙听摇鞭。
若量内地寒暄异，且在遐陬水陆全。
渝舞旧云传乐府，巴谈谁曰系言诠。
九苞绾就佳人髻，三闹装成子弟鞯。
欲辨坤维寻地理，才临益部认郊{上广下墨}。
文翁室暗封苔藓，葛亮祠荒享豆笾。
货出军储推赈济，转行交子颂轻便。
气蒸蒟蒻根须润，日罩楩柟树影圆。
药市风光虫蛰外，花潭遨乐鵙鸣前。
聚源待擬求凫氏。貯怨那能雪杜鹃。
藂植森荣还蓊蔚，夹流湍迅迥潺湲。
鲜明机杼知无算，细碎锥刀不啻千。
合伴鸦鬟齐窈窕，对陪霓袖竞翩翾。
五门冷映岷峨雪，千里爰疏灌堋泉。
茂盛八紘宜得最，膏腴十道比俱偏。
袁滋不到生无分，段相重来宿有缘。
款召相如登兔苑，骤迁太白步花砖。
葳蕤草木时为瑞，奇秀江山代产贤。
晓后细风红灼灼，夜中微雨碧芊芊。
锦亭焰烛明欹障，绣阁香毬暖熨氈。
宝塔徘徊停隼旟，观街杂沓拥辎軿。
酴醾引架家家郁，踯躅攀条处处妍。
重爱鲁儒提德柄，威降曹将董戎旃。
欢谣少负賨人勇，长讲多轻楚客禅。
似簇绮罗偏焕燿，如流车马倍喧阗。
搘机显绰名堪录，题柱芬芳事莫捐。
李特锋鋩徒恃险，张仪规画自持颠。
鹰扬事业成悠久，鸟合奸雄败转旋。
漫向鼎分澄霸道，却当龟化验都鄽。
强贪楚灭悲倾辙，广洽尧询喜慕羶。
侧弁猖狂抛玉斝，归鞍酩酊坠金钿。
氛埃屏息云常覆，稼穑繁滋泽磨愆。
睿圣宵衣垂迺睠，贵臣驰驲每传宣。
石牛迈路加歆飨，江渎隆区助洁蠲。
避暑亭台珍簟设，纵閒池沼钓丝牵。
遮蛮带砺长能固，捍蜀金汤远益坚。
何武甲科曾继踵，严遵卜兆罕差肩。
雠书竞印诸家集，博识咸修百氏笺。
纸碓暮春临岸浒，水樽春注截河壖。
华严像阁凉堪爱，净众松溪僻可怜。
学射崔嵬横罨霭，放生宽广媚漪涟。
藓庭嫩笋青篸篸，风槛新荷绿扇扇。
守戍貔貅千万骑，采葑簪笏两三员。
清江泻势方流巽，大面盘形正压乾。
电扫谷风藏虎啸，雷瞋宫树洒龙涎。
郃占逖应星舒彩，栾噀端聆火扑燃。
令范式驱民缺缺，咨谋畴倚道平平。
性寒甘蔗猱偷齧，体腻芭蕉蚕莫沿。
志读备兴重掩卷，史看唐幸嫩终篇。
雕盘姹女呈酥作，水巷痴童飏纸鸢。
初下鹿头迷鄠杜，暂来犀浦误伊瀍。
变秦言语生皆会，恋土情怀死不悛。
结厦斧斤宗简易，入神丹雘励精专。
柳堤夜月珠帘捲，花市春风绣幕褰。
十县版图分户籍，一城牌肆係民编。
受辛滋味饶薑蒜，剧馔盘餐足鲔鱣。
月季冒霜秋肯挫，荔枝冲瘴夏宜然。
几番藂箐鸣虚籁，是个园林噪嬾蝉。
蠢动乘时先养育，菁英届候别陶甄。
地丁叶嫩和岚采，天蓼芽新入粉煎。
平代启闱闻继岌，监军凭轼见刘焉。
蕙兰馥裛幽蹊畔，菱芡交铺曲岛边。
绘网晚晴夸蹴踘，画绳寒食戏秋千。
氤氲紫雾蒙都邑，缥缈彤霞聚偓佺。
螭伏自然销剑戟，蝼翻几度起戈鋋。
宦游止叹音尘阙，乡饮何惊岁月遄。
灵寿桃枝奇共结，金砂银铄贵相联。
埋轮昔按均轮命，叱驭今分太守权。
徒为行春飞皂盖，讵能许国报青钱。
政经旋考尤多僻，民瘼深求尚未痊。
虽愧袴襦非叔度，且期毫墨有冯涓。
{左亻右黾}遵廉察思从训，克谨操修敢好畋。
南市醉过攒帜队，西楼欢坐列琼筵。
烦嚣谨畏伤淳厚，慧黠周防近巧諞。
重禄省心宜致寇，薄材庄貌若临渊。
扶危颇异巢居幕，劝善还同矢在弦。
南轩燕会荅周解元光宙一首
黄省曾（明代）

我从洪厓游，放浪逐云海。扬舲戾虞川，兰芳正堪采。

故交半零戾，青山不曾改。周子国中秀，文章迈流辈。

昔遵紫薇城，高攀帝京桂。轩冕如飙尘，衡门抱年岁。

与余素同襟，府奥早倾写。言敦竹林好，仙丘托觞斝。

双湖为我吐澄镜，五云似解披秋野。王乔泛霄凫，挈酒度香陌。

弹琴化理閒，亦款天上客。招邀及潜夫，颇增薜萝色。

余也闻清歌，频烦称柰何。皓月尔何心，忽然生金波。

长空无片翳，众星罗高河。酩酊七树下，函关想逾多。

生年若梦宛转失，展与蜉蝣竞朝夕。荣华富贵撇眼尽，莫把清樽待来日。
度雁门关夜宿广武 其二
许亦崧（清代）

白草黄沙古战场，时平容易出岩疆。风云永护三边印，砂砾难寻半段枪。

俯仰无端隔今昔，登临何处吊兴亡。酒酣忽露幽并气，手拨驼羹劝客尝。
满江红·拟问扁舟
卢祖皋（宋代）

拟问扁舟，归来趁、蓬莱寿席。还又向、月城迢递，岁寒为客。多竹襟期居已就，一川图画□堪觅。想玉笙、霜鹤拥蹁跹，真仙伯。身早退，头翻黑。心最懒，闲偏适。更新来膝下，始看袍色。安石正多人望在，子公何用缄书立。但年年、把酒为梅花，寻消息。
暮春即事
杨万里（宋代）

花时追赏夜将朝，花过痴眠日尽高。
又与山禽争口腹，执竿挟弹守樱桃。
游卧龙山呈行可元章
王十朋（宋代）

我辈逢山眼即青，卧龙顶上喜同登。图留沙碛怀诸葛，诗诵江濆忆少陵。

巫峡云飞天一握，瞿唐鱼化浪三层。蓝舆又向人间去，回首林泉愧老僧。
芗林五十咏·槐阴墿
杨万里（宋代）

阴作官街绿，花催举子黄。
公家有三树，犹带凤池香。
游天宁寺
王韦（明代）

问年看井干，结夏闭山门。路夹双峰起，泉流百道喧。

葡萄缠废栋，蛱蝶舞荒园。窈窕堪栖隐，逢人未可言。
九月十九日衙散回留大将及幕属饮清心堂观晚菊分韵得噪暮字
范成大（宋代）

甲光射曾云，雨脚不敢到。西山明古雪，秋日一竿照。

先偏井络密，后拒参旗掉。分弓滴博平，鸣剑伊吾小。

君看天山箭，狐兔何足了。开边吾岂敢，自治有馀巧。

归来翠帷卷，聊共黄花笑。虽无落帽风，亦复接䍦倒。

馀閒校笔阵，刻烛龙蛇埽。毛锥乃更勇，我亦鼓旗噪。
隔浦莲近拍·桑阴柔弄羽葆
杨泽民（宋代）

桑阴柔弄羽葆。莲渚芳容窈。翠叶浓漳屋，绵蛮时啭黄鸟。闲步挼嫩草。鱼儿闹。作队游苹沼。画屏小。纱厨簟枕，接挼沈醉犹倒。华胥境界，燕子几声催晓。携手兰房未步到。还觉。衷情知向谁表。
梅仙山
刘边（宋代）

已是吴门变姓名，后来谁更识先生。
一杯汉土丹墟在，万古闽山剑气横。
步入白云秋石瘦，坐分黄叶午风清。
逃奴不返松门静，隔水寒烟起暮城。
淳熙八年端午帖子词·太上皇后合六首
崔敦诗（宋代）

翰墨消长日，尊罍占远风。
纖尘吹不到，人在玉壶中。
感事
沈与求（宋代）

鬓毛端欲改，岁月竟相侵。薄宦颜难彊，穷涂感易深。

旧交多得路，古道罕知音。吾事政如此，飘零违寸心。
悼逝
张耒（宋代）

结发为夫妇，少年共饥寒。
我迂趋世拙，十载困微官。
男儿不终穷，会展凌风翰。
相期脱崎岖，一笑纾艰难。
秋风摧芳蕙，既去不可还。
滴我眼中血，悲哉摧肺肝。
儿稚立我前，求母夜不眠。
我虽欲告之，哽咽不能言。
积金虽至斗，纡朱走华轩。
失我同心人，抚事皆悲酸。
积日而成时，积时更成年。
山海会崩竭，音容永茫然。
观米虹月《千金一笑》新剧三首 其一
曾习经（清代）

名父生儿自不凡，不随世味共咸酸。十年几斛江洲泪，又为才媛湿满衫。
天彭受代迁静正堂以代者未到漫兴二首 其二
李石（宋代）

罢戍成迁次，投閒想故居。风霜欺老大，书信卜交疏。

黄叶频供扫，青山炯自如。斯文身健在，归及岁之馀。
奉和皇甫大夫夏日游花严寺（时大夫昆季同行）
严维（唐代）

初第华严会，王家少长行。到宫龙节驻，礼塔雁行成。

莲界千峰静，梅天一雨清。禅庭未可恋，圣主寄苍生。
颂古一百则
释正觉（宋代）

拂牛剑气洗兵威，定乱归功更是谁。
一旦氛埃清四海，垂衣皇化目无为。
满江红 其二十二 丁巳中秋
刘克庄（宋代）

说与行云，且撋就、嫦娥今夕。俄变见、金蛇能紫，玉蟾能白。

九万里风清黑眚，三千世界纯银色。想天寒、桂老已吹香，堪攀摘。

湘妃远，谁鸣瑟。桓伊去，谁横笛。叹素光如旧，朱颜非昔。

老去欢悰无奈减，向来酒量常嫌窄。倩何人、天外挽冰轮，应留得。
浣溪沙·红桥怀古和王阮亭韵
纳兰性德（清代）

无恙年年汴水流。一声水调短亭秋。旧时明月照扬州。
曾是长堤牵锦缆，绿杨清瘦至今愁。玉钩斜路近迷楼。
菊泉
蒲寿宬（宋代）

疏泉得古髓，种菊蒙秋潭。
愿与村中人，一瓢共清甘。
次韵公秉子由十六夜忆清虚
黄庭坚（宋代）

九陌无尘夜际天，两都风物各依然。
车驰马逐灯方闹，地静人闲月自妍。
佛馆醉谈怀旧岁，斋宫诗思锁今年。
但闻公子微行去，门外骅骝立绣鞯。
感遇四首
李白（唐代）

吾爱王子晋，得道伊洛滨。金骨既不毁，玉颜长自春。

可怜浮丘既，猗靡与情亲。举首白日间，分明谢时人。

二仙去已远，梦想空殷勤。

可叹东篱菊，茎疏叶且微。虽言异兰蕙，亦自有芳菲。

未泛盈樽酒，徒沾清露辉。当荣君不采，飘落欲何依。

昔余闻姮娥，窃药驻云发。不自娇玉颜，方希炼金骨。

飞去身莫返，含笑坐明月。紫宫夸蛾眉，随手会凋歇。

宋玉事楚王，立身本高洁。巫山赋彩云，郢路歌白雪。

举国莫能和，巴人皆卷舌。一感登徒言，恩情遂中绝。
征妇词十首
刘克庄（宋代）

江南丝帛贵，塞北雪霜浓。
莫恨铁衣冷，全装可御冬。
和季弟韵二十首
刘克庄（宋代）

帆近蓬莱忽浩茫，归来散发且阳狂。
昔陪上帝图书府，今作清都山水郎。
子美愁来曾叫舜，退之老去触鸣唐。
商歌满屋如金石，绝胜箫声出洞房。
水调歌头 中秋
米芾（宋代）

砧声送风急，蟋蟀思高秋。我来对景，不学宋玉解悲愁。收拾凄凉兴况，分付尊中醽醁，倍觉不胜幽。自有多情处，明月挂南楼。怅襟怀，横玉笛，韵悠悠。清时良夜，借我此地倒金瓯。可爱一天风物，遍倚阑干十二，宇宙若萍浮。醉困不知醒，敧枕卧江流。
夜归口占示同行者
孔武仲（宋代）

一天星明归如画，万树杉篁吟戛秋。
隐约棹歌闻别浦，青荧渔戛见孤舟。
身居简册三冬学，心入沧溟万里游。
仿佛重阳正明日，与君携酒预登楼。
周尚书挽诗二首 其二
洪适（宋代）

忆昨登瀛日，官曹幸接联。再来闻国论，及见上经筵。

渊识窥灵宪，嘉谟凑细旃。生刍千里奠，觅句一潸然。
己丑九月抵金华旅馆和旧题诗韵
陈镒（明代）

冉冉岁华换，悠悠道路长。老来兼病肺，秋末尚殊方。

池水荷衣尽，林霜橘子黄。故园何日返，已负菊花觞。
寻镇山楼故址，因登城四眺，越日遂游城北诸山十二首 其五
丘逢甲（清代）

五幡青犊散馀氛，废垒连营郁战云。班草莫谈元二劫，荒郊有鬼哭秋坟。
游牛首山 其二
杨闱（明代）

弘觉松风响，昙云满殿凝。衔花青鸟出，摘果白猿升。

到处香闻梵，频来麈话僧。尘心山夜寂，明月对传灯。
云谷
释师范（宋代）

或卷或舒多变态，随呼随应发天真。
谁知路转峰回处，幽鸟啼芳别是春。
满江红 授觉庵
李道纯（元代）

道本自然，但有为、头头是错。若一味谈空，如何摸索。无有双忘终不了，两边兼用遭缠缚。都不如、默默守其中，神逸乐。过去事，须忘却。未来事，休详度。这见在工夫，更休泥着。六欲不生三毒灭，一阳来复群阴剥。悟真空、抱本还元虚，为真觉。
初归
孙岩（宋代）

湖踪海迹一飞蓬，千里常随莽荡风。
今日抵家篱犬噪，不知身是主人翁。
汉宫词
周紫芝（宋代）

汉宫五月多南风，宫槐覆砌花阴浓。彤庭破晓瑞雾薄，宝槛茙阴迎日红。

池面鸡头青蹙衄，菖蒲有花池水绿。殿阁风清白日长，五丝结綵献君王。

汉皇年来新受箓，自篆天书辟邪毒。六宫此日多欢娱，就中何人恩宠殊。

黄金钗横绛囊小，争带君王亲写符。
寿阳曲·答卢疏斋
珠帘秀（元代）

山无数，烟万缕。憔悴煞玉堂人物。倚篷窗一身儿活受苦，恨不得随大江东去。
泊楚州锁外六首
张耒（宋代）

襄王席上旧行云，二十年间生死分。
可惜风流一抔土，年年春草断人魂。
途中值雪
耶律铸（宋代）

不禁风色避穷庐，寂寞行人正半途。日暮关河云黯淡，晚来天半雪模糊。

千山未霁寒尤重，一鸟不飞人更孤。旅拨寒炉一尊酒，故人知我此情无。
迟惜抱夫子不至仍用见送韵奉寄
郭麟（清代）

钟山翠色落遥天，伏枕高斋思悄然。风雨江湖成冷节，人生离合逼中年。

士穷岂有文堪卖，才薄羞为世所怜。便拟相从判岁月，龙眠一壑卧风烟。
自抚至袁连日雨霰风雪一首
刘克庄（宋代）

穷腊天地闭，云气匝野垂。
何况袁抚间，积潦盈路歧。
寸晷拔寸步，一堠费一时。
忽跌落深淖，有似鸟着{左米右离}。
寒日已西匿，游子方南驰。
孤店渺烟际，僮马饥以羸。
霏霏雪没骭，憯憯风裂肌。
古人贵遗体，不肯临深危。
儿行风雪中，慈母安得知。
终当投绂去，重补南陔诗。
赠王松溪四首 其二
边贡（明代）

暮春庭馆见花稀，黄鸟嘤嘤燕子飞。堂北假山苔藓蚀，祇应偏待主人归。
上党二首 其二
叶士宽（清代）

天下劲兵处，严疆自古凭。虹鳞卷飞旆，兽角断悬绳。

三辅真肩脊，河东旧股肱。至今唐使节，犹得义阳称。
古意
叶茵（宋代）

悠悠涧边人，溅溅涧中水。
水流无返时，人生流水耳。
送伯淳监汝州酒
司马光（宋代）

惟知负米乐，不觉抱关卑。
出处两得意，是非皆自知。
郊庙歌辞。后唐宗庙乐舞辞。武成舞
佚名（唐代）

艰难王业，返正皇唐。先天再造，却日重光。

汉绍世祖，夏资少康。功成德茂，率祀无疆。
畎亩十首 其九
王十朋（宋代）

我岂不欲仕，时命不吾与。曷不枉尺求，权门正旁午。

非道吾弗由，兹心已先许。愿言安贫贱，顺命为出处。
过钱功父悬磬室
徐熥（明代）

一室依然似磬悬，传家负郭旧无田。鸊鹈剑售鹴裘典，只有藏书不卖钱。
南浦亭
郑会（宋代）

山含落日暮光紫，雁带冰雪归影单。
柳岸一舟人不渡，芦花风战晚来寒。
调笑令
李邴（宋代）

双绿。淡匀拂。两脸春融光透玉。起来却怕东风触。本是一团香玉。飞鸾台上看未足。贮向阿娇金屋。
忆江南·歌起处
王世贞（明代）

歌起处，斜日半江红。柔绿篙添梅子雨，淡黄衫耐藕丝风。家在五湖东。
再和二首
郭印（宋代）

涉海必假舟航，登山当寻蹊径。
每叹修身错路，譬如饮药加病。
逢人须是问津，有心未免击磬。
况遇先觉先知，早明不垢不净。
七情浼若冰雪，一性湛然渊静。
虚无体道合真，恬淡乐天知命。
外之寇贼消亡，内焉邦家昌盛。
初守一以处和，乃无事而生定。
教不倦称乎仁，德分人谓之圣。
故玉非琢不成，惟木从绳而正。
要明师指药物，藉元神为本柄。
大道多歧亡羊，至人用心若镜。
何妨常善救物，免使大惑易性。
门庭既已趣入，根株亦须穷竟。
直至出死超生，方知聋者善听。
寄题吴爱菊
方一夔（宋代）

渊明归故园，心与境俱会。种菊满东篱，高致在菊外。

故人绝世好，尚友渺千载。幽赏属同流，更有心期在。
答曹嘉诗
石崇（魏晋）

昔常接羽仪。
俱游青云中。
敦道训胄子。
儒化涣以融。
同声无异响。
故使恩爱隆。
岂惟敦初好。
欵分在令终。
孔不陋九夷。
老氏适西戎。
逍遥沧海隅。
可以保王躬。
世事非所务。
周公不足梦。
玄寂令神王。
是以守至冲。
江南曲
张耒（宋代）

平湖碧玉烟波阔，芰荷风起秋香发。
采莲女儿红粉新，舟中笑语隔烟闻。
高系红裙袖双卷，不惜浮萍沾皓腕。
争先采得隐船篷，多少相欺互相问。
吴儿荡桨来何事，手指荷花示深意。
郎指莲房妾折丝，莲不到头丝不止。
月上潮平四散归，舟轻楫短去如飞。
断肠脉脉两无语，寄情流水传相思。
从军还京赠罗适正之奉议
毕仲游（宋代）

一别书浑废，相逢老可嗟。免为边地鬼，还宿故人家。

塞路风霜恶，京尘岁月赊。衰颜不重少，儿戏炼丹砂。
九月十日寄潘邠老
贺铸（宋代）

明月昔如许，怀人殊不来。
徒歌桃叶曲，又负菊华开。
尺纸缄愁去，扁舟载梦回。
它年鸡黍约，千里信悠哉。
喜友人过隐居
曹汝弼（宋代）

忽向新春里，闲过隐士家。
旋收松上雪，来煮雨前茶。
禽换新歌曲，梅妆隔岁花。
应惭非遁者，难久在烟霞。
卧病集杜答黎信十首
杨士奇（明代）

此乡之人气量窄，我独觉子神充实。十日不一见颜色，时复看云泪沾臆。

感时抚事增惋伤，人生会合不可常。草閤柴扉星散居，不道故人无素书。

素书一月凡一束，纸长要自三过读。故人相见未从容，令我心中苦不足。

寒雨飒飒枯树湿，欲往城南忘南北。感君意气无所惜，昔者相过今不得。

此心烱烱君应识。
侄孙子渊新居落成二首
戴复古（宋代）

一区扬子宅，中有读书堂。
早觉儒风好，兼看野趣长。
籓篱带花竹，里巷接农桑。
安得茅三架，为邻住汝傍。
九十用喜雪韵四首
吴潜（宋代）

陈年古屋瓦浮虚，穿漏时将被覆书。
集谢曾陪上相后，映孙难忘秀才初。
砖花似镂多奇异，檐柱如排少阔疎。
吏卒报衙天未晓，老身牵强类冠狙。
寄友，为红巾破九江府
刘鹗（清代）

早岁同游凤阙前，于今鬓发各萧然。御街杨柳春风马，海子芙萧夜月船。

满望功名图晚岁，岂期衰朽度残年？九江二水难回首，报国忠君各勉旃。
次韵答陈正叔二首
王安石（宋代）

青衫憔悴北归来，发有霜根面有埃。
群吠我方憎猘子，一鸣谁更识龙媒。
功名落落求难值，日月沄沄去不回。
胜事与身何等近，酒樽诗卷数须开。
送袁郎中破贼北归
皇甫冉（唐代）

优诏亲贤时独稀，中途紫绂换征衣。黄香省闼登朝去，

杨仆楼船振旅归。万里长闻随战角，十年不得掩郊扉。

□□□□□□□，但将词赋奉恩辉。
春闺杂咏·寄书
华岳（宋代）

一书欲写寄云鬟，更把春衫裹素蛮。
欲识相思谁最切，泪痕令作鹧鸪斑。
吴任道说应举时事
王安石（宋代）

县瓠城南陂水深，春泥满眼路岖嶔。
独骑瘦马冲残雨，前伴茫茫不可寻。
醉落魄（赋石榴花）
程垓（宋代）

夏围初结。绿深深处红千叠。杜鹃过尽芳菲歇。只道无春，满意春犹惬。

折来一点如猩血。透明冠子轻盈帖。芳心蹙破情忧切。不管花残，犹自拣双叶。
北萱堂
释宗泐（明代）

萱草可忘忧，树之北堂后。此堂何为设，白头有慈母。

暑月萱始何，凉风吹户牖。母颜和且悦，上堂奉尊酒。

岁岁见萱何，年年献亲寿。儿孙满眼前，甘旨亦具有。

昔当艰虞时，东西屡搔首。幸今际承平，日不离左右。

我间南陔篇，古人相戒守。愿入北堂诗，弦歌同永久。
六朝门。梁武帝
周昙（唐代）

梁武年高厌六龙，繁华声色尽归空。

不求贤德追尧舜，翻作忧囚一病翁。
暮春寄远
包彬（清代）

闭户春将去，春愁黯惨中。酒消残夜雨，人瘦落花风。

远梦情何极，清吟思不穷。京华有知己，曾否忆江东。
登玉泉最高处
弘历（清代）

玉泉最高处，骋望远弥恢。过雨愁全洗，清晨爽恰开。

肩舆凡几憩，虚阁得延陪。绿野农欢在，青山画意堆。

不过消片刻，何事起层台。留句白云表，今年初度来。
王弱翁同年以多病故人疏韵五诗为惠次韵奉酬 其三
许及之（宋代）

江水日万折，衮衮望东注。饥鸢无停飞，不足了雏哺。

君看青紫绶，但供折腰具。物理信如此，焉敢辞世故。
哭曹能始先生死节
张穆（明代）

感恩积恨两难酬，杖策当年忆未收。先生鹤发兰台客，能似龙门破高格。

时危将相同漏舟，济川无术犹相阨。君乃低徊重草茅，为梁尽欲鞭顽石。

天昏海立白日倾，老臣呼天事不成。许身自殉千秋志，就养安知后世名。

人生百年梦中事，感知一目无从死。天涯空愧仰天高，门生谁为存孤子。
观斗鸡偶作
韩偓（唐代）

何曾解报稻粱恩，金距花冠气遏云。

白日枭鸣无意问，唯将芥羽害同群。
扇子诗
李石（宋代）

涪上拾遗今日，泉声一炷青云。
会道伤春作别，世间惟有司勋。
禅房十事·拂子
释绍昙（宋代）

才得柄霸入手，便要呵佛骂祖。
还他本色真棕，不比寻常谈尘。
次韵朱新仲省宿十首 其二
刘才邵（宋代）

新诗神物护，在处谨谁何。读罢清风来，帘旌摇翠波。

最怜超诣处，高标郁嵯峨。欲学空有心，恐似龟兹骡。
寄陈起予宗夏二首
王迈（宋代）

昔共从师未裹头，如今双鬓各惊秋。
我无突兀万间厦，君自昂惊百尺楼。
风雨苦多时事恶，英难示遇老天愁。
相思一夜不成寐，早起题诗寄便邮。
论语绝句一百首
张九成（宋代）

射宿有心阴中物，钓纲终是不无心。
固知夫子应无此，书此方知意亦深。
偈颂十八首 其九
释广闻（宋代）

和气祥光霭九垓，新阳端自日边回。龙峰高处君恩重，先放花从铁树开。
寓言
赵孟坚（宋代）

诩诩言词巷陌儿，倾心反目易安危。可嗟香尽蝶犹恋，谁谓机萌鸥不知。

寥落丹青秋后扇，纵横黑白局中棋。料应主意非疏贾，其奈难祛绛灌疑。
和子瞻三游南山九首 仙游潭五首 其一 潭
苏辙（宋代）

潭深不可涉，潭小不通船。路断游人止，龙藏白沫旋。

剪藤量水短，插石置桥坚。桥外居民少，躬耕不用钱。
开府潞公太师得谢西归谨赋七言四韵诗五首拜
苏颂（宋代）

久持邦柄擅斯文，却扫丘园脱世纷。
已用三篇作霖雨，回看万事似浮云。
何须棨戟荣归路，自有旂常载旧勋。
欲别延英犹造膝，老臣虽去不忘君。
望送魏徵葬
李世民（唐代）

阊阖总金鞍，上林移玉辇。野郊怆新别，河桥非旧饯。

惨日映峰怆，愁云随盖转。哀笳时断续，悲旌乍舒卷。

望望情何极，浪浪泪空泫。无复昔时人，芳春共谁遣。
龙湾江口作
李胜原（明代）

滚滚红尘两鬓斑，经年为客滞江关。梦驰乡井今归去，恨逐江云几往还。

野色带烟迷雁渚，橹声摇月出龙湾。一樽自酌堪消遣，回首扬州数点山。
春从天上来·海角飘零
吴激（宋代）

会宁府 遇老姬，善鼓瑟。自言梨园旧籍，因感而赋此。

海角飘零。叹汉苑秦宫，坠露飞萤。梦里天上，金屋银屏。歌吹竞举青冥。问当时遗谱，有绝艺鼓瑟湘灵。促哀弹，似林莺呖呖，山溜泠泠。
梨园太平乐府，醉几度春风，鬓变星星。舞破中原，尘飞沧海，飞雪万里龙庭。写胡笳幽怨，人憔悴、不似丹青。酒微醒。对一窗凉月，灯火青荧
清明感伤
戴复古（宋代）

一笠戴春雨，愁来不可遮。
清明思上塚，昨夜梦还家。
归兴随流水，伤心对落花。
晋原松下泪，沾洒楚天涯。
杂曲歌辞·水调歌第一
佚名（唐代）

平沙落日大荒西，陇上明星高复低。
孤山几处看烽火，壮士连营候鼓鼙。
孤山行
释居简（宋代）

盛时考槃古逸民，湖山草木咸知名。至今八篇烂古锦，岂特五字如长城。

长驱万骑到其下，束手按甲循墙行。大邦维翰蔽骚雅，遐冲既折犹精神。

抗衡剧孟一敌国，弹压西子孤山春。死诸葛走生仲达，送修靖邀陶渊明。

聚蚊莫及怒雷迅，老瓦不乱黄钟鸣。清弹岂为赏音废，自芳更问林扉扃。

鸥盟未冷浪拍拍，弋者何慕鸿冥冥。水流山空鹤态度，冰枯雪寒梅弟兄。

梅当成实自调鼎，鹤既生子仍姓丁。乡来偶同赋招隐，老去亦各相忘形。

故庐夜夜月如昼，少微耿耿天无云。千金傥可市骏骨，万古适足空凡群。

百身可赎但虚语，九原唤起知无因。为公满酌井花水，酹一抔土公应闻。
短景
陆游（宋代）

短景迫穷冬，日月如鸟过。
衡门窘风雨，衰病不可那。
疏疏屋茅窘，猎猎窗纸破。
鼠豪冒灯出，人倦掩屏卧。
中都旧朋侪，零落今几个？弄笔欲遣愁，孤吟谁与和！
题渊明像
方回（元代）

慧远无此冠，修静无此巾。
此巾要亦有，无此洒酒人。
送虞仲房赴潼川漕
孙应时（宋代）

保障平时计，遐民力未宽。
梓潼将漕险，廊庙择才难。
江水东流急，秦山北顾寒。
平沙八阵在，倚剑夕阳看。
反挽歌二首 其二
赵崇嶓（宋代）

死生虽异涂，昭晰本一理。崦嵫落圆景，一诀非永逝。

达人随元化，生死一剧耳。生生常痴冥，安知非真死。

死当安吾归，生当适吾意。
喻道
李咸用（唐代）

汉武秦皇漫苦辛，那思俗骨本含真。不知流水潜催老，

未悟三山也是尘。牢落沙丘终古恨，寂寥函谷万年春。

长生客待仙桃饵，月里婵娟笑煞人。
拟古
周端朝（宋代）

稼桃复稼李，照影落春水。
渡头看青杨，翦剪从风起。
裁书写连环，殷勤问行李。
一笼幺凤翼，一系青鸾尾。
江南三月天，群英烂如绮。
开到芜菁花，春事良未已。
何当缓缓归，荡漾绿波裹。
题梁王寺清辩大师房
吴说（宋代）

云收雾落天围净，乞与游人眼界宽。
独恨不当新雪霁，月明来此倚阑干。
对菊
徐集孙（宋代）

未能篱下学悠然，惭为微官系日边。
造物似怜清俸少，菊花随地铸金钱。
杨柳枝词九首·其四
刘禹锡（唐代）

金谷园中莺乱飞，铜驼陌上好风吹。
城东桃李须臾尽，争似垂杨无限时。
木兰花慢
史深（宋代）

画楼帘半卷，倩谁觅、凤箫音。记待月梅边，笼香酒後，私语屏阴。匆匆佩珠暗解，断归鸿、消息两沈沈。前度刘郎易老，旧时飞燕难寻。

罗襟。薄有泪痕侵。钗股暗黄金。向宝奁密看，绫笺小字，长是惊心。登临漫劳眺远，但青山、杳隔暮云深。曾傍湾击马，紫骝嘶度平林。
踏莎行·萼破前村
佚名（宋代）

萼破前村，枝横江路。铁心应也频凝伫。怕愁惟恐不禁愁，宁教雪月相分付。不测春来，难追香去。无人知我心先误。多情总道是东君，东君也有无情处。
临江仙
滕宗谅（宋代）

湖水连天天连水，秋来分外澄清。君山自是小蓬瀛。气蒸云梦泽，波撼岳阳城。

帝子有灵能鼓瑟，凄然依旧伤情。微闻兰芝动芳馨。曲终人不见，江上数峰青。
次韵徐太博
方岳（宋代）

湖山雨过晚云湿，解榻文堂梦亦清。
秋入黄昏金粟粟，苔侵苍翠玉茎茎。
虫鱼枉注书连屋，蛮触令人笑绝缨。
讲罢肯同诗保社，有如江水敢寒盟。
送永兄游浙 其一
释慧空（宋代）

峨嵋山脚蓬蒿箭，射中虚空成两片。惊起当年陈老师，通身是眼何曾见。
祝英台近 会稽道中，用辛稼轩韵
董俞（清代）

霁烟轻，凉月澹，肠断西陵浦。松露廉纤，洒遍蓬窗雨。

可怜旧日青山，无人吟眺，算谁肯、移家暂住。

凭阑觑。几株垂柳阴边，属玉遥堪数。万壑千岩，犹记虎头语。

任他客帽频欹，村醪半醉，聊目送、乱云归去。
游神光寺登道山亭读曾南丰先生撰碑
陈伯康（明代）

不见神光解吐虹，满亭苔藓旧游空。职方诸贡归王会，贤守遗碑见土风。

城郭尚存人物异，江山如故古今同。欲将往事增惆怅，望断烟波没去鸿。
灵岩七咏 其五 明空窍
张雍（宋代）

横看空洞贯山南，人说当年卧佛岩。渠识老婆心太切，直将一点示愚凡。
骤寒简明叔闻仲威数过之
赵蕃（宋代）

相逢日日讶冬暄，为此阴寒仅覆翻。
破屋未愁茅尽卷，近林无覆鸟相喧。
驰驱短景贪黄卷，咫尺梅花忆故园。
闻道频迂长者辙，教儿勿掩席为门。
石研诗
杜甫（唐代）

平公今诗伯，秀发吾所羡。奉使三峡中，长啸得石研。

巨璞禹凿馀，异状君独见。其滑乃波涛，其光或雷电。

联坳各尽墨，多水递隐现。挥洒容数人，十手可对面。

比公头上冠，贞质未为贱。当公赋佳句，况得终清宴。

公含起草姿，不远明光殿。致于丹青地，知汝随顾眄。
再乞休致未遂得二诗呈之奇乡友
曹勋（宋代）

晚岁归心岂易收，挂冠已去复淹留。
东方曼倩多奇节，司马相如故倦游。
床上诗书供一笑，山中松桂入清愁。
儿童怪我经春病，此意还能掩得不。
同孙子直和李参政东园韵十绝
洪咨夔（宋代）

院落深沉燕子归，应时纳祜试春衣。
海棠过雨精神索，杨柳无风力气微。
题读书林
邹輗（宋代）

诸君著意读书林，好去鸢鱼个里寻。
不必浪浮空记诵，且须识取各人心。
生查子·独游西岩
辛弃疾（宋代）

青山招不来，偃蹇谁怜汝？岁晚太寒生，唤我溪边住。
山头明月来，本在天高处。夜夜入青溪，听读《离骚》去。
题一相庵
曾惇（宋代）

满山松竹翠成林，仿佛前身旧所临，
不分双旌杀风景，他年蜡屐再幽寻。
谢政志喜
江晖（明代）

云户焚鱼佩，烟汀放昚舟。
寂寥伤白石，浩荡想丹丘。
挂席牵风稳，垂竿扬月流。
故园松竹在，聊得慰穷愁。
立春帖子·皇后阁
周必大（宋代）

千柱沉沉外第成，翟车拜庙礼容新。
进贤自昔无私谒，锡宠从今不计春。
六用喜雪韵二首
吴潜（宋代）

梵宫楼阁正横虚，俯瞰平畴一幅书。
宿鸟投林迷所自，野貛寻幅失其初。
茅柴熟处功非细，榾柮烧来计未疎。
回首少年观校猎，忽飞一骑射山狙。
次邹希贤买鱼不得三首衍为渔翁问答六诗·再
姚勉（宋代）

鱼器如何尽拥虚，未应寒鬣总依蒲。
终朝竟夕浑无得，莫是君钩太直无。
飞龙宴
苏小娘（宋代）

炎炎暑气时，流光闪烁，闲扃深院。水阁凉亭，半开帘幕遥观。灼灼榴花吐艳。细雨洒、小荷香浅。树影竹影，清凉潇洒，枕簟摇纨扇。堪叹浮世忙如箭。对良辰欢乐，莫辞频劝。遇酒逢歌，恣情遂意迷恋。须信人生聚散。奈区区、利牵名绊。少年未倦。良天皓月金尊满。
和人二首 其二
张耒（宋代）

曈眬晓日漏春光，栏下萱丛尚卧霜。认得君家门上雪，易知何事却难忘。
武夷七咏 其三 画鹤
朱熹（宋代）

谁写青田质，高超雁鹜群。长疑风月夜，清唳九霄闻。
古兴 其四
李新（宋代）

谓言冥飞鸿，四郊绝网罟。生命法朝菌，羲骖莫停组。

山中岂久留，迅反无自苦。
晚晴
金墀（清代）

断云将雨过，飞鸟去仍还。霞影晕高树，烟光合远山。

诗临秋易淡，心近晚偏閒。花径无人到，苔痕遍紫斑。
君子慎所择
汪广洋（明代）

君子慎所择，结交当结心。苟不易所守，忧患实相任。

在昔管鲍氏，友爱殊独深。意气一见许，乃能轻万金。

桓桓松与柏，托根泰山阴。玄冬冰霰集，郁郁自成林。

维泽有兰茝，苾芬思可纫。岂比榛蘖丛，凋瘁易相寻。

所以君子交，愈久愈足钦。吐词罄肝胆，炯然同照临。

夫何庸俗徒，徇习等浮沈。兹意邈难写，浩歌弹素琴。
正月十九日孟享从驾
洪咨夔（宋代）

新将给事换前衔，班被真除法从挽。
道是紧头人不信，回看压得两绯衫。
秋暮
贾岛（唐代）

北门杨柳叶，不觉已缤纷。
值鹤因临水，迎僧忽背云。
白须相并出，清泪两行分。
默默空朝夕，苦吟谁喜闻。
虞美人·玉搔斜压乌云堕
陈深（宋代）

玉搔斜压乌云堕。拄颊看书卧。开元天子惜娉婷。一笑嫣然何事、便倾城。马嵬风雨归时路。艳骨销黄土。多情谁写书画中。江水江花千古、恨无穷。
偕胡修六都闲望滕王阁故址
郑经（守庭）（清代）

客舍萧然揽夕晖，闲中野马动微微。烟横南浦平空卷，云落西山著地飞。

簪芴百龄尘事起，晨昏万里素心违。幽州老将凭栏望，笑指秋原苜蓿肥。
升仙桥
罗隐（唐代）

危梁枕路岐，驻马问前时。价自友朋得，名因妇女知。

直须论运命，不得逞文词。执戟君乡里，荣华竟若为。
送南屏谦师，并引
苏轼（宋代）

道人晓出南屏山，来试点茶三昧手。忽惊午盏兔毛斑，打作春瓮鹅儿酒。

天台乳花世不见，玉川风腋今安有。先生有意续《茶经》，会使老谦名不朽。
东夷倭人小摺叠画扇子歌
吴莱（元代）

东夷小扇来东溟，粉笺摺叠类凤翎。微飙出入挥不停，素绘巧艳含光荧。

银泥蚌泪移杳冥，锦屏罨画散红青。皓月半割蟾蜍灵，紫云暗惹鲛鱼腥。

徐市子孙附飞舲，奝然家世杂梵经。文身戴弁旧仪形，对马绝景两浮萍。

殊方异物须陈廷，富贾巨舶窥天星。祝融嘘火时所丁，岛滨卖箑送清泠。

白龙浸皮暑欲醒，玉阶涵水夜扑萤。蓬莱仙人降辎軿，扶桑茧丝结綵綎。

祖州芝草酿绿醽，穹龟巨鼋动遭刑。海神惜宝轰雷霆，鄙夫卧病临虚扃。

蒲葵百柄称使令，冰浆蔗液但满瓶。石榻被发气自宁，新罗一念终飘零，涂脩雉尾吾何铭？
初来东里
晃冲之（宋代）

乘流从此去，河汉失清都。
送骑沙边散，征帆雨外孤。
挟雌栖陇雉，生子哺巢乌。
宇宙将焉往，飘飘尽畏途。
卧疾
洪朋（宋代）

卧疾滕王阁，扶藜汉将城。九秋天共老，独夜月长明。

遣兴诗还赋，禁愁酒细倾。如闻斗上柄，未见晏眠兵。
李伯时醉卧图诗帖赞
岳珂（宋代）

猗龙眠，本书仙。
工而妍，画亦然。
醉之趣，醒不传。
题此诗，比逃禅。
次韵仲至至日相过
韩淲（宋代）

微官谁复肯来过，名胜凋零已不多。忍为故人疏酒盏，漫将佳不付诗歌。

闲情只道山林好，老态其如岁月何。静夜小楼相对久，盈编新语但摩挲。
发大通
赵蕃（宋代）

五更催发船无限，及此风收浪不生。
何事渔舟亦争进，始知为利总营营。
骤雨打新荷 伏日连雨，清冷如深秋，漫成一阕，即元遗山《小圣乐》也。壬寅七月三日
樊增祥（清代）

水绿平池，又柳疏蝉断，花亸莺娇。四檐鸣玉，急响入芭蕉。

未落银床一叶，甚秋色、西来如潮。断又续，似银河化泪，湿遍鲛绡。

今年轻容早换，任斑斑点点，暮暮朝朝。马上楼上，两处唱潇潇。

自别苏州画舫，算祇为、吴娘魂销。绣被底，今宵骤寒，应是秋宵。
蒙恩加职寄馀杭希文资政
韩琦（宋代）

燕石宁参楚璧珍，六膺君桨共言纶。老聃道大谁同传，千古韩非是罪人。
余同年由试院积俸给买马而归中路几逸戏作长
喻良能（宋代）

知君几作东野毕，瘦马田间风欲逸。
圉人白汗似翻珠，暂尔奔腾未为失。
归家须办紫游韁，玉辔红缨摇闹装。
一鞭嘶风映垂杨，要试宁川春草长。
点绛唇
史浩（宋代）

曾到蟾宫，玉轮乞得长随手。数声轻叩。已自锵琼玖。

最好长清，声不惊秋候。歌阑后。那回辞酒。笑把遮檀口。
祫飨太庙 其八
郊庙朝会歌辞（宋代）

赫赫閟宫，肇亲合食。玉步徊翔，大姿严翼。洗奠交举，堂除并饬。

礼宾无违，神其昭格。
送李秀才赴举
姚合（唐代）

罗刹楼头醉，送君西入京。秦吴无限地，山水半分程。

海上烟霞湿，关中日月明。登科旧乡里，当为改嘉名。
再吟三首
苏泂（宋代）

翠被承恩罗扇弃，一年一度一相逢。
功成者去终当尔，分付池莲与井桐。
送内侄梁少熙万户南归
黎民表（明代）

相门千载尚称良，况复清标接雁行。恩泽旧封存虎观，楼船新渥拜龙骧。

斑衣且遂南枝暖，骏足先驰北海霜。海上风烟烦一箭，荐言争借老冯唐。
何蒙圣挽词二首 其二
程俱（宋代）

五籍纷纶井大春，一言超诣阮参军。王门设醴重经席，藏室雠书老蠹芸。

问字毫釐分鸟迹，论文领略到皇坟。他年宿草伤心地，千里衢山隔暮云。
杂兴
梅尧臣（宋代）

主人有十客，共食一鼎珍。
一客不得食，覆鼎伤众宾。
虽云九客不，未足一客嗔。
古有弑君者，羊羹为不均。
莫以天下士，而比首阳人。
金珰玉佩歌
顾况（唐代）

赠君金珰太霄之玉佩，金锁禹步之流珠。五岳真君之秘箓，九天丈人之宝书。

东井沐浴辰已毕，先进洞房上奔日。借问君欲何处来，黄姑织女机边出。
句
林季仲（宋代）

北山未忍轻相别，更许行人雪后看。
满江红（招云岩、朔斋于雷园，二公用前雪韵赋梅）
李曾伯（宋代）

万紫千红，都不似、玉奴一白。三数萼、有冰霜操，无脂粉色。长共竹君松友伴，岂容蝶使蜂媒入。似惠和、伊任与夷清，兼三德。

能洁己，能娱客。成子后，调羹役。更岁寒风味，时然后出。春浅吹回羌管寸，夜阑吟费花笺尺。炯使星、两两月黄昏，真诗伯。
次韵同徐子苍赏海棠
陈镒（明代）

芳姿艳质天与妍，玉环飞燕俱堪怜。昭阳华清留不住，化去却堪花中仙。

当时扶醉春容醒，富贵风流两矜逞。雕栏玉槛安在哉，依旧东风好光景。

今人尚爱宫中妆，一春对花醉百场。踏歌槌鼓穷夜饮，连天画烛迷春芳。

老我偏惭脚无力，十年奔走他乡国。花时偶喜得还家，把酒看花空太息。

教儿莫放清樽空，剪取步障围春风。人生得时且欢乐，少年转眼成衰翁。
三月三日大雪同亨父次前韵（亨父名雪为水精
陆釴（明代）

楼前寒蝶过东家，阶下春江走白沙。
静里移灯疑有影，酒边吹白半无花。
深随柳色添芳絮，巧与诗人斗鬓华。
老眼平生贪素雨，不知更有水精霞。
题朔斋铁壁堂
林希逸（宋代）

耐久声名参古柏，绝清词翰赋薇花。几闻人似南都老，再有公生朔党家。

题扁不渐名铁壁，持荷更合侍金华。元城志业须翁了，推美还看入制麻。
玉版鲊次陆子元郎中韵
楼钥（宋代）

鲟黄不减鲸与鳣，逆风鼓鬣喷腥涎。渔人不顾浪如山，谈笑坐致扁舟前。

一钩香饵不得去，何用大网相萦缠。挥刀纷纭脔肉骨，巨口噞喁诚可怜。

珍鲊万瓮不论钱，头颅万里赪行肩。星郎日参玉版禅，颇厌蔬食供盘筵。

尚书亲作孟宗寄，坐觉匕箸生春妍。却笑多事张茂先，光怪异说空千年。
鹧鸪天（九日怀文伯）
倪稱（宋代）

去岁登高感叹长。今年九日倍幽凉。怀人独下西州泪，对菊谁空北海觞。

夸酒量，斗新狂。尚余醉墨在巾箱。眼前风物都非旧，只有青山带夕阳。
同曹使君登浮金堂
李纲（宋代）

绕堂松竹散扶疏，枕带江山美有馀。神物化龙同剑浦，双溪成字类桐庐。

朝云夜月随时好，栖鹭飞鸥迥自如。茗饮相从得清赏，坐令胜事踵苏徐。
渔父词
储光羲（唐代）

泽鱼好鸣水，溪鱼好上流。渔梁不得意，下渚潜垂钩。

乱荇时碍不，新芦复隐舟。静言念终始，安坐看沉浮。

素发随风扬，远心与云游。逆浪还极浦，信潮下沧洲。

非为徇形役，所乐在行休。
蝶恋花（春情）
严仁（宋代）

院静日长花气暖。一簇娇红，得见春深浅。风送生香来近远。笑声只在秋千畔。

目力未穷肠已断。一寸芳心，更逐游丝乱。朱户对开帘卷半。日斜江上春风晚。
过东莞伯墓
樊起龙（明代）

毬石狮岩势欲吞，霸图雄业一丘存。登坛结士先刑赏，倚剑观星识至尊。

荒冢有花开二月，断碑无字落孤村。东南半壁今还古，赤帜何人候虎门。
咏玉蕊花
王琪（宋代）

玉蕊生禁林，地崇姿亦贵。
散漫阴谷中，蓬茨复何异。
清芬信幽远，素彩非妖丽。
苍烟蔽山日，琼瑶为之晦。
岁久自扶疏，岩深愈凝邃。
请观唐相吟，俗眼无轻视。
春日西兴道中
张栻（宋代）

短短菰蒲绿未齐，河洲水暖雁行低。
归时须趁春光浅，待得春深意却迷。
送人归江夏
王昌龄（唐代）

寒江绿水楚云深，莫道离忧迁远心。

晓夕双帆归鄂渚，愁将孤月梦中寻。
别义阳郡二首 其二
徐君茜（南北朝）

饰面亭。妆成更点星。颊上红疑浅。眉心黛不青。故留残粉絮。挂看箔帘钉。
先人东皋子小园七言人多喜之浼秋房楼大卿作
戴复古（宋代）

父殁名随泯，诗存世莫传。
敢求大手笔，为写小园篇。
词翰成双美，光华照九泉。
托公垂不朽，镌刻到千年。
碧海谣，赠洪尊师
郑元祐（元代）

我逢碧海之仙人，为赋碧海之仙谣。霞光楼观、不在东瀛大海外，煌煌紫芝一年三秀，近在计筹之山椒。

山椒真人号南谷，乘云累侍通明朝。其言皇帝王霸若指掌，圣心倾泞、如以水沃焦。

白云那知紫极贵，归休林壑殊逍遥。草衣木食甘应世，土阶茅茨或梦尧。

坐致公卿贵人、北面拜稽首，真人眼空四海瞪泬寥。

于时大弟子，独称薛与姚。洪君之家在天目，百年乔木风霜凋。

时从真人问道岩谷里，暑时日烁石，寒时雪齐腰。

道成真人驾鹤去，山头每每闻吹箫。于今三十载，海远天迢迢。

先辈仪刑渐沦落，何以使我鄙吝消？骑牛青林躬耕苦日短，钓鳌碧海欲往嗟路遥。

别来几度水清浅，相逢鬓发俱飘萧。吴王城中暍欲毙，拟渡碧海心旌摇。

便欲乘槎共君去，问君登真之要诀，分君不死之药苗。

万一天风引舟便，劳君远举云旗招。
次孟天炜南山杂咏（二首）
竹庵禅师（明代）

贺监湖边草色春，秦淮江上柳条新。
山川是处堪行乐，晴日风光思杀人。
遣兴
蔡戡（宋代）

世味只如许，人情亦可怜。
禅心甘寂寞，病体觉轻便。
梦里身非我，閒中日似年。
还家真复乐，此去若登仙。
杂咏一百首·袁天网
刘克庄（宋代）

似有人推背，相传果是非。
请君看秘记，若个泄天机。
次韵张长公宠赐初度致祷之语
敖陶孙（宋代）

何人著书补获麟，竹汗未乾头已星。
天上风流张公子，散发沧浪歌独醒。
威名偏满淮草木，肯借妙语春冥灵。
臞翁之腹无三壬，平生贮书才一丁。
泥涂断道学龟曳，云天泼眼惭鸾停。
亦知封侯下曹掾，宁与阿堵高宁馨。
梦从诸儿坐家塾，十年灯火寒青荧。
分无黄色明天庭，独倚一片藏无形。
虞翻骨相当自程，曲江风度乃不名。
怀归有作
吴芾（宋代）

一病兼旬百不禁，愈牵归梦绕家林。
向来岂有功名念，此去断无人我心。
但愿天怜将就木，许从人欲便投簪。
若蒙不靳清闲福，尚惜余年尽寸阴。
灯夕怀广蜀旧事
范成大（宋代）

漓水桥西列炬香，少城楼下变灯忙。
儿嬉万里客程远，老懒一龛春梦长。
古意怀仲章贡侍御二首 其二
黄清老（元代）

梧桐生高冈，云气涵空清。南枝挂孤月，上有苍鸾鸣。

大匠挥玉挂，浑然合天成。置之白玉堂，被之弦歌声。

一弹松风来，再鼓溪月明。子期人已往，青山为谁情？
送狄朝议
谢逸（宋代）

狄公鹗立横清秋，真气端能回万牛。平生作郡有老手，退食燕寝清香浮。

鞭笞得名亦不恶，一官何足偿百忧。岂如清净政不挠，男耕女桑民力优。

小人琐琐不足录，恶诗蒙公三过读。自闻归棹理江干，北望伤怀何刺促。

胡不强为此邦留，悬知季月当泛菊。愿言他日持节来，一洗苍生愁万斛。
诸人见和复次韵
葛胜仲（宋代）

渊明事独往，谋酒不谋国。引壶自酌罢，高卧幽窗北。

孤松供盘桓，五柳伴幽寂。时赴中道邀，未觉体小剧。

八旬弃县令，忻若重负释。安石登冶城，清谈工剖击。

竹林事游燕，百金费群客。丝竹聊写情，副此杯铛癖。

岁晚白鸡梦，颓龄天不惜。二士俱好饮，世运属艰棘。

身今扫閒轩，红蕖荫鲂鲫。远挹环峰秀，下临湍水激。

得酒且尽欢，何人寿金石。不如更添烛，夜漏淹晷刻。

醺酣便逃禅，酩酊非阏适。从教醉谬误，黎明不能忆。
次韵詹适宣德小饮巽亭
苏轼（宋代）

君方梦谪仙，（来诗记李白郎官湖事。
）我亦吊文园。
江上同三黜，天涯又一樽。
涛雷殷白昼，梅雪耿黄昏。
归去多情雨，应随御史轩。
（詹为御史主簿。
）
资州题壁
董贻清（清代）

当年叱咤走风云，废垒江头尚夕曛。傥向灞陵逢醉尉，夜行休说故将军。
宝文李公挽词三首 其一
孙觌（宋代）

十道观风使，三朝属老成。埋轮豺虎避，檄水鳄鱼惊。

内阁徵书入，连城负弩迎。哀吟追往事，空复故人情。
送张无梦归天台山 其一
初炜（宋代）

闲倚天台看曙霞，自然龙汉度无涯。暂来演道明光殿，归去乘跷太上家。

帝简赐歌旌火枣，世人何处访桃花。到山若赴昆崙会，还控青鸾白凤车。
戒酒
李纲（宋代）

吾初不解饮，涓滴莫下咽。自从游宦来，稍稍颇称善。

譬犹怯懦游，习惯亦能战。作气欲吞敌，贾勇乃求殿。

迂愚撄重衅，飘泊旅异县。怀家路迢迢，惜春花片片。

浇愁欲千钟，燕客卑九献。浩如鲸吸川，无那壶浮箭。

欢然偶过量，浅狭诚易见。噎呕九藏翻，昏瞀两目眩。

宿酲味尤恶，累日不欲膳。吾生如浮沤，急景若奔电。

学道贵清虚，为文欲精鍊。胡为事杯杓，无乃废笔砚。

先生一石醉，待诏三升恋。枕曲与藉糟，自污何足羡。

从今梁溪翁，无复醉乡愿。
采莲曲四首 其一
李云龙（明代）

江风潇潇生白波，荷叶拍水飞鹭多。兰棹莲舟自来去，女郎时唱采菱歌。
点绛唇
贺铸（宋代）

十二层楼，梦回缥缈非烟里。此情何寄。赖尔荆江水。

莫谓东君，触处逢桃李。留深意。温柔乡里。自有终焉计。
挽薛艮斋
陈枢才（宋代）

晁董科名累，向雄利禄儒。
惟公传洛学，处世类齐竽。
湖外严兵戍，神畿析使符。
恍然成昨梦，一吊束徐刍。
寄长蘅二首
王志坚（明代）

吾观仕宦人，每每念丘壑。
虽复非真实，兹意或间作。
譬如酒食非，番思茗饮乐。
病苟稍稍去，旋复恣馋嚼。
嗟余非折久，甫得离蔬鳷。
救口犹不遑，何遽厌杯杓。
念吾坚顽姿，本自甘濩落。
兹游非得已，黾勉就人爵。
人生能几何，胡为久薰灼？宁为沙上鸥，无为笼中鹤。
山灵闻吾言，生平谨然诺。
班竹
许及之（宋代）

自得湘江种，禽栖不敢弹。
怕摇枝上露，犹是泪琅玕。
六州
佚名（宋代）

九龙舆。记春暮、幸蓬壶。琼囿敞，绣仗趋。年华与逝水俱。瑶京远，信息断无。宝津池面落花铺。愁晚容车来禁涂。凤箫鸾翣，西指昭陵去。旧赏蟠桃熟，又见涨海枯。应共灵真母，曳霞裾。宴清都。恨满山隅。春城翠柏藏乌。扃户剑，照灯鱼。人间一梦觉馀。泉宫窈窕锁夜龙，银江澄澹浴仙凫。烟冷金炉玉殿虚。绿苔新长，雕辇曾行处。夜夜东朝月，似旧照锦疏。侍女盈盈泪珠。
送林伯虎
赵汝燧（宋代）

山房高千仞，上与青云齐。日从二仙游，两耳湔是非。

北窗正齁䶎，锋车扣岩扉。猿鹤竞作色，山人忘我为。

林泉虽云乐，出处盖有时。平生经纶胸，忧国两鬓丝。

江天炯少微，安得不振衣。
送黄构擢第后归江南
孟郊（唐代）

澹澹沧海气，结成黄香才。幼龄思奋飞，弱冠游灵台。

一鹗顾乔木，众禽不敢猜。一骥骋长衢，众兽不敢陪。

遂得会风雨，感通如云雷。至矣小宗伯，确乎心不回。

能令幽静人，声实喧九垓。却忆江南道，祖筵花里开。

春风不能别，别罢空徘徊。
宫词 其十四
赵佶（宋代）

万国升平庆有年，九重荣盛百珍全。民间财货虽丰富，未识新颁大观钱。
偈颂七十二首
释祖钦（宋代）

即此见闻非见闻，无余声色可呈君。
个中若了全无事，体用何妨分不分。
句
释惠隆（宋代）

绕砌浅莎鸣织，断檐残雨挂游丝。
宫词一百首
岳珂（宋代）

大晟新颁雅乐名，钧天九奏杂英茎。
君王元是身为度，何待龙门听水声。
戏答晁深道乞消梅二首
黄庭坚（宋代）

青莎径里香未乾，黄鸟阴中实已团。
蒸豆作乌盐作白，属闻丹杏荐牙盘。
拟李益竹窗闻风寄苗发司空曙
梅尧臣（宋代）

窗前风动竹，声碎影仍繁。
冲扉忽自启，出候初迎门。
惊雀枝未定，乳蜂窠暂翻。
飘飘一举袂，聊更迟来辕。
日本写东方朔陶朱公多子妇为三星图见陶朱公像甚怪伟因赋
梁成楠（清代）

富者与仙者，两者尔何乐。愿作陶朱公，不作东方朔。

东方先生名神仙，日求二百四十钱。一囊之粟不得饱，大官分肉流馋涎。

今观倭制陶朱像，肉食之貌谁为传。广额丰颐笑开口，两耳如聃垂至肩。

左肩肩巨囊，其中何止百万钱。左手撮囊口，实恐钱刀落地化为泉。

右手擎一鼓，有柄当中穿。想是左提右挈雄心在，昔操军柄今利权。

其下金绳捆载三巨橐，两脚蹴踏两橐坚。一橐且复以臀坐，如畏探囊胠箧然。

不脱军中金锁甲，懔如大敌当彼前。智尽能索始获富，既富情状何可怜。

如斯富者鄙且吝，曷怪爱子中途捐。吁嗟世上守财翁，枉见戏侮日本东。

愿为饥死东方朔，不愿为富者陶朱公。
导引·坤仪厚载
佚名（宋代）

坤仪厚载，遗德满寰中。归御广寒宫。玉容如在飚舆远，长乐起悲风。霓旌绛节下层空。云阙晓瞳曨。真游千载安原庙，圣孝与天通。
上墨工
洪刍（宋代）

子墨客卿妙一世，怀玉山中五大夫。峨眉老仙与推毂，谷量牛马斗量珠。
怀古愚兄 其二
丘葵（宋代）

紫帽之峰兮高且崷，白云一片兮空悠悠。我有兄兮在海陬，三月不见兮使我心忧。
酬燕公出湖见寄
赵冬曦（唐代）

纶綍有成命，旌麾不可攀。湘川朝目断，荆阙夕波还。

果枉东瞻唱，兴言夕放闲。携琴仙洞中，置酒灉湖上。

芳景恣行乐，谪居忽如忘。聚散本相因，离情自悲怅。

鸾翮非常戢，鹏天会昭旷。永怀宛洛游，曾是弹冠望。
子美士曹送示梅花似表弟有诗因次其韵
李弥逊（宋代）

春花先到诗翁家，融和入木生妍华。
攀条不减陇头赠，与我病眼增空花。
轻绡衬雪香未透，月中妃子新来瘦。
意态轻盈总不如，孤芳雅合群花右。
速令解盎倾雕胡，叩门换酒呼长须，
对花剧饮百不问，此身如视秦人臞。
一枝相恼已如许，况及秀发连根株。
春工日夜正剪刻，东邻□好公知无。
会须空腹贮好语，醉中要看云烟书。
来燕堂联句
韩绛（宋代）

贤侯谢郡归，从游乐吾党。
林泉富余地，卜筑疏陈莽。
是时春正中，来燕音下上。
若贺大夏成，喜留众宾赏。
得名因谈笑，挥墨粲题榜。
所夸贤豪盛，岂止池树广。
人心乐且閒，鸟意颉而颃。
吟罇敞花轩，醉枕酣风幌。
轻云薄藻栋，初日丽珠网。
红袂生暗香，清弦泛余响。
林深隐飞盖，岸曲迟去浆。
波光栏槛明，竹气衣巾爽。
虚容凉樾入，影与文涟荡。
晨飚转绿蕙，夕雨滋膏壤。
嘉辰喜盍朋，命驾期屡往。
觞咏陶淑真，世俗岂吾倣。
得以为胜游，萧然散烦想。
公子固好士，世德复可象。
今此大基构，不图专奉养。
美哉风流存，来叶足师仰。
星岩二十景 其六 树德松涛
谭谕（明代）

风入松林万树涛，松头鸣鹤起江皋。芳声独有庭槐共，谁羡庾梅与观桃。
和季弟韵二十首
刘克庄（宋代）

不管开阡与税廛，自锄瓜芋小溪边。
向来一鹗谩荐祢，它日只鸡评诔玄。
埋骨要邻高干冢，买山莫费故人钱。
舍旁苔井尤宜茗，何必人间第一泉。
游横云山庄 其二
张佛绣（清代）

地僻松杉古，寥寥人迹稀。寒花含宿露，红叶舞斜晖。

山鸟閒催句，溪风冷透衣。笑言深树底，相对憺忘归。
仙霞岭歌
陈淳（宋代）

仙霞何事名仙霞，巅末得之神仙家。
此山南来绝高峻，上插云表参天涯。
群仙游宴绝顶上，不饮烟火汤与茶。
朝餐赤霞吸其英，暮餐黄霞咀其华。
日傲烟霞为洞府，不踏尘寰寸泥沙。
后躅跻攀不可得，危梯峻级频咨嗟。
高人欲解行者疲，掇作好语清而嘉。
故取仙霞起人慕，非以仙霞为世夸。
流传岁月浸久远，此意零落说又差。
谓酌流霞固浅陋，谓著霞衣亦浮葩。
我来登陟动幽趣，愧无洒落清襟怀。
聊寓数言代岭记，未可例视为南华。
张银台避兵湖上三首 其一
皇甫汸（明代）

青海扬波白日低，玉山云树已全迷。少陵避乱花溪里，却指湖东作瀼西。
青玉案 春暮
赵长卿（宋代）

天涯目断江南路。见芳草，迷风絮。绿暗花梢春几许。

小桃寂寞，海棠零乱，飞尽胭脂雨。

子规声里山城暮。月挂西南梦回处。满抱离愁推不去。

双眉百皱，寸肠千缕，若事凭鳞羽。
拟庾子山咏画屏风诗 其二
张鹤龄（清代）

碧汉歇微雨，层澜霁旭前。桥平疑断渚，花香碍荡船。

新歌倚烟棹，过锦出丛莲。低映芙蓉面，回波始惘然。
宫词 其八十一
赵佶（宋代）

手诏时颁出广廷，俯从民欲示仪刑。庙堂佥允都俞议，方许昭垂粲日星。
又赠二子
徐积（宋代）

周氏二子千人英，余观其诗余辄惊。浑然骨格已老成，凛乎辞句冰霜清。

不然何以知君名，余知必作诗之精。今观君诗眉且低，文章老大无人知。

少年便莫相轻欺，丈夫壮气如虹蜺。古之庸者犹雄飞，青云自有相逢时。
昭应官舍
王建（唐代）

痴顽终日羡人闲，却喜因官得近山。斜对寺楼分寂寂，

远从溪路借潺潺。眇身多病唯亲药，空院无钱不要关。

文案把来看未会，虽书一字甚惭颜。
奉答原甫登契丹岭见寄
韩维（宋代）

中原昔失御，幽冀不复华。
我朝示仁抚，金币岁屡加。
君恩谨宜示，使才慎推差。
翰林承命行，驱驾绝漠沙。
晨登寒山岭，回望万里家。
劲风搜貂裘，严冰断马挝。
乡心感归雁，塞泪零悲笳。
慷慨属国节，迢递博望槎。
幸古有此贤，庶足开颦嗟。
晴阳展归旗，喜气日以嘉。
入门解征衫，金樽滟流霞。
哀弦间清唱，娇鬟蔚如鸦。
一慰行役劳，期君柳初芽。
凌烟嶂
刘仲堪（宋代）

崟崟才数仞，逦迤极幽致。
藤萝与苔藓，蔓延相□□。
青天炼可补，沧海鞭难至。
造物者何为，并此侪魑魅。
念奴娇 其五 赠同年魏莲陆并祝初度
梁清标（清代）

纸窗茅屋，有先生抱膝，小门回折。荒径全萦书带草，床上凝尘满席。

五马归来，三间高卧，独耐袁安雪。萧然环堵，猪肝肯使轻说。

闻道初度佳辰，墙头过酒，剪烛招狂客。万事何如杯在手，莫问新来华发。

栗里琴樽，庞公夫妇，岁岁娱泉石。故人寒邸，梦留斋畔凉月。
白鹭洲
余怀（清代）

洲前白鹭几时飞？芳草王孙归未归？
二水依然台下过，阿谁演念家山破。
松滋渡望峡中
刘禹锡（唐代）

渡头轻雨洒寒梅，云际溶溶雪水来。
梦渚草长迷楚望，夷陵土水有秦灰。
巴人泪应猿声落，蜀客船从鸟道回。
十二碧峰何处所，永安宫外是荒台。
送韩延评
曾巩（宋代）

谢庭冠盖旧追寻，僻郡相从喜更深。
进道由来轻拱璧，传经知不羡籯金。
骐骝要试风沙远，竹柏须忘霰雪侵。
别后壮怀应努力，白头倾耳听徽音。
三霄亭和韵
曾几（宋代）

新亭崛起最高峰，无数遥岑翠扫空。
恐有谢公留屐齿，为闻摩诘画屏风。
倚江杨柳自高下，照水杏花能白红。
正欠渭川千亩竹，清阴分借赖邻翁。
湖中三屿 其二
钟振（明代）

高步岩廊玉案仙，鄙人何幸奉宾筵。三山小景半泓碧，一叶轻宾五月天。

风护荷香凝翠浪，月将琼液下丹田。主人兴发客不去，沉醉都忘水满船。
春
司马光（宋代）

红桃素李竞年华，周偏长安万万家。何事青青庭下柏，东风吹尽亦无花。
宫词 其七十二
赵佶（宋代）

乐章重制协升平，德冠宫闱万古名。嫔御尽能歌此曲，竞随钟鼓度新声。
娱山亭
赵蕃（宋代）

嗜好虽同辙，贤愚本异岐。
箪瓢乐吾道，钱马昧真痴。
吾舅端何以，名亭不在兹。
登临如有得，勿用语群儿。
或劝病中不宜数亲文墨医亦归咎题四绝以自戒末篇又以解嘲 其三
范成大（宋代）

诗成徒能泣鬼，博塞未必亡羊。刚将妄言绮语，认作锦心绣肠。
郭明甫作西斋于颍尾请予赋诗二首
黄庭坚（宋代）

东京望重两并州，遂有汾阳整缀旒。
翁伯入关倾意气，林宗异世想风流。
君家旧事皆青史，今日高材未白头。
莫倚西斋好风月，长随三径古人游。
送陈尧叟赴广西漕
宋白（宋代）

莫辞征骑去迢迢，尽泻纯诚许圣朝。
北阙皇恩从此布，南方沴气必然销。
为诗自可怡情性，服药尝闻助摄调。
仙馆份闱官职好，定期骞翥上烟霄。
与郑澹然
李龏（金朝）

曾是朱门寄食身，一生生计祇长贫。清闲自可齐三寿，他日相逢乞药银。
午睡
张九成（宋代）

深杏小桃暄午昼，游丝飞絮搅长空。
觉来一枕轩窗静，燕子双双西又东。
再次韵林郎中
陈造（宋代）

醉乡陶然真我底，落世瞢作鱼千里。
颇思溪风鸣桧枝，一洗半生市声耳。
帝城春月雨强半，蹑屐冲泥今已惯。
湖莹冰奁涛涌山，回思向来领奇观。
角角倦鹊语未休，晚鸠饶舌如有求。
明朝定可载酒去，携儿一为湖上游。
湖西群艳虽无在，宿云扫空天宇大。
蹇吾健倒趁早归，醉尉未须嗔目待。
清池
梅尧臣（宋代）

泠泠清水池，藻荇何参差。
美人留采掇，玉鲔自扬鬐。
波澜日已浅，龟鳖日复滋。
虾蟆纵跳梁，得以绿其涯。
竞此长科斗，凌乱满澄漪。
空有文字质，非无简策施。
僊鲤勿苦羡，宁将蠯蛤卑。
徒剖腹中书，悠悠谁尔知。
聊保性命理，远潜江海湄。
泚泚曷足道，任彼蛙黾为。
贺州闻席大光陈去非诸公将至作诗迎之
吕本中（宋代）

五年避地走穷荒，岭海江湖半是乡。欢喜闻君俱趣召，衰颓如是合深藏。

晓寒已静千山瘴，宿雾先吞万瓦霜。日日江头望行李，几回驱马度浮梁。
观雪六绝 其六
洪朋（宋代）

去年春雪亦已晚，今夜腊岁如知时。谁云此乃农家福，摩挲枵腹聊慰之。
泛湖
许梦麒（清代）

西郊风物说方湖，一叶扁舟寄兴殊。夹岸山高残日小，隔林野阔暮云孤。

香闻篱落花重叠，影入烟霄雁有无。黛色波光看不尽，浑疑身在《辋川图》。
知宗赠金橘报以香橙
王十朋（宋代）

橘以金为重，橙因香见奇。拜嘉欣熟早，报贶愧来迟。

好处君须记，良天我正思。聊修往来好，更诵木瓜诗。
月上海棠·应时宇宙行慈善
长筌子（金朝）

应时宇宙行慈善。向苦海横舟运方便。法界显威光，唬群魔、隐潜逃窜。真仙现。别有神通手段。上苍委我开仙院。把大道玄风任弘阐。香饵满满娑婆，钓金鳌、玉京游玩。琼瑶宴。俯啸人间蚁战。
题浯溪二首
黄社庵（宋代）

虽扼咽喉□□间，犹□□脉得良医。
□□□平成报按，重读磨崖□字碑。
九日
李舜臣（明代）

佳晨烂漫隔篱枝，水国烟霜落木时。百里庐山堪胜绝，三秋鸿雁独归迟。

肩舆尚尔行花县，戏马应渠载酒卮。止饮经年还肺病，萧条一任北风吹。
发赵屯，得风宿杨林池，是日行二百里
杨万里（宋代）

动地风来觉地浮，拍天浪起带天流。
无翻柳树知何喜，拜杀芦天未肯休。
两岸万山如走马，一帆千里送归舟。
出笼病鹤孤飞後，回首金笼始欲愁。
梅花集句 其九
郭豫亨（元代）

榾柮炉寒砚欲冰，舍南舍北雪犹存。旋催妆额添宫样，静爱寒香扑酒樽。

两岸严风吹玉树，一湾流水护柴门。閒中有意堪图画，溪上无人月一痕。
句
韩维（宋代）

剡溪柔弱难争强，紫岩紧实为最长。
送史馆李学士任和州
释惟凤（宋代）

历阳南望极，岸远石城危。
去梦惊潮断，行吟见雁随。
淮帆向风阔，楚木落秋迟。
到日应间卧，公心帝自知。